钦定古今图书集成/理学汇编/学行典/第272卷 > 欧阳晓
## 钦定古今图书集成/理学汇编/学行典/第272卷 > 欧阳晓

按《吉安府志》：“欧阳晓，安福西里人。早为郡诸生，以母
老弃举子业，力耕终养。饬躬励行，书精一，执中于绅
以自警。家贫甚，寒夜两手抱母足为温闲，出游，行歌
于市，群儿拦街拍掌争笑，晓拱手缓步，色不少动。倜
傥倨傲，视轩冕贵人若不在目，与琐琐者处，远之若
浼己，以是寡合。尝以道书《传唱录》数册入市，袱负行”
人，呼曰：“卖药客。”晓曰：“非卖药也，卖丹也。”士大夫闻其
名，往谒之。见晓方操牛具田中，辞曰：“牛假于邻，释之
则不能从，牛主复假，诸先生幸辱临。老农请得毕事，
然后入。”客乃坐樷篠中，候犁田罢，入其室。室中悬《孔
颜濂洛之图》。客坐以砖为席，出蔬汤一杯，引至园中，
坐石上，谈学竟日而别。别亦不谢客。